Tavallisten suomalaisten naisten hyväntekeväisyyskalenterin tuottoja ei ole toimitettu hyväntekeväisyyden kohteille. Asia on poliisitutkinnassa.

Elähtäneet kotirouvat -hyväntekeväisyyskalenteri sai viime syksynä paljon medianäkyvyyttä.

Hyväntekeväisyyskohteet eivät ole tähän päivään mennessä saaneet heille luvattuja rahoja.

Poliisi tutkii asiaa.

Poliisi tutkii Elähtäneet kotirouvat -hyväntekeväisyyskalenteriin liittyvää rahasotkua. PETRI MAST

Tavallisten suomalaisten naisten sensuelli Elähtäneet kotirouvat -hyväntekeväisyyskalenteri sai viime syksynä paljon medianäkyvyyttä.

Medianäkyvyyden siivittämänä 15 euron hintaista kalenteria myytiin runsaasti, useita satoja kappaleita.

Kalenterin tuotoista 40 prosenttia piti mennä syöpään sairastuneiden lasten perheitä tukevalle Sylva ry:lle ja 40 prosenttia Ensi- ja turvakotien liitolle.

Lopuilla rahoilla oli tarkoitus maksaa painokulut, Helsingin yliopiston perimä nimipäivämaksu sekä Elähtäneet kotirouvat -nimisen yhdistyksen perustamiskulut.

Moottoripyöräjengi Bandidos oli yksi kalenterin pääsponsoreista.

6 800 euroa

Kalenteriprojektissa mukana olleet naiset järjestivät maaliskuussa Helsingissä tilaisuuden, johon oli kutsuttu hyväntekeväisyyden kohteet.

Projektin rahaliikenteestä vastannut nainen ei päässyt paikalle, joten shekit jäivät jakamatta.

Nainen kertoi lahjoitettavan summan olevan 6 800 euroa ja lupasi siirtää rahat suoraan hyväntekeväisyyskohteiden pankkitileille. Kaiken piti olla kunnossa.

Sitten tuli kesä.

Kaikki maksamatta

Sylva ry:n toiminnanjohtaja

Anne Vähäkylä-Aulo

otti alkukesästä yhteyttä helsinkiläiseen

Jenni Toloseen

, joka on yksi kalenteriprojektin puuhanaisista.

Vähäkylä-Aulo tiedusteli Toloselta, milloin lahjoituksen olisi tarkoitus olla yhdistyksen tilillä. Vähäkylä-Aulon mukaan rahoille oli keksitty käyttöä.

– Rupesin selvittämään asiaa ja sain selville, että mitään ei ole maksettu. Kaikki on jätetty maksamatta, Tolonen sanoo.

Asia tuli Toloselle ja muille naisille täytenä yllätyksenä. Myöskään Elähtäneet kotirouvat -yhdistystä ei ole virallisesti rekisteröity, kuten naiset olivat sopineet.

Selviteltyään asiaa Tolonen teki tutkintapyynnön poliisille. Rikoksesta epäillään projektin rahaliikenteestä vastannutta 35-vuotiasta Raumalla asuvaa naista.

Iltalehti ei tavoittanut tapauksen tutkinnanjohtajaa torstaina. Tapausta tutkitaan Lounais-Suomen poliisissa.

”Ikäviä tapauksia”

Hyväntekeväisyysprojektiin osallistui iso joukko naisia eri puolilta Suomea. Täytenä yllätyksenä tullut rahasotku tuntuu hyvällä asialla olleista naisista pahalta.

– Naiset ovat ottaneet tämän tosi raskaasti. Tässä on monet itkut itketty porukalla, yksi projektiin osallistuneista naisista kertoo.

Myös Vähäkylä-Aulo pitää tapahtunutta hyvin valitettavana.

– Tällaiset tapaukset ovat ikäviä. Näistä on järjestöille hirveästi haittaa, Vähäkylä-Aulo sanoo.

– Me emme ole tässä millään muulla tavalla mukana kuin että meille on kerrottu, että tällainen raha on tulossa. Ja me olimme siitä iloisia.

Vähäkylä-Aulon mukaan kalenterirahoilla oli tarkoitus kattaa osa syöpäsairaiden lasten äideille järjestettävän virkistysviikonlopun kustannuksista.

Juttua muokattu 5.8. kello 15.07. Toisin kuin aiemmin kerrottiin, niin Liigaseurat eivät olleet mukana kalenteriprojektissa.